**ПРОТОКОЛ ОТ ЧЕТИРИДЕСЕТ И ПЪРВОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 24 януари 2019 година, начало 09:00 часа**

От общо 51 общински съветници присъстваха 49, отсъстваха: Веселин Велчев, и Мирослав Славчев. Заседанието бе открито и ръководено от чл.-кор. проф. Христо Белоев.

 **Чл.-кор. проф. Хр. Белоев:** Регистрирайте с устройствата. 32 са се регистрирали, видимо повече има в залата. Откривам редовната сесия на общинския съвет. Преминаваме към обсъждане на дневния ред. Моля, за тишина, да минем към делова работа. Моля, за тишина. Така, вече се успокоихме, обсъждане на дневния ред. Предложения? Няма, гласуваме дневния ред.

**КВОРУМ – 40. С 40 гласа „за”, 0 „против” и 0 „въздържали се” се прие**

**ДНЕВЕН РЕД:**

1. К.л.1011 Отчет за изпълнение на решенията на Общински съвет
2. К.л. 1017 Отчет за изпълнение на Годишния план за приватизация на общинска собственост през 2018 г. и приемане на Годишен план за приватизация на общинска собственост през 2019 г.
3. К.л. 1016 Решение за приватизация чрез търг на общински имот, представляващ самостоятелен обект в сграда с административен адрес: гр. Русе, ул. „Борисова“№51, вх.1, предмет на АОС №6622/23.01.2012 г.
4. К.л. 1020 Приемане на Решение за установяване позицията на Община Русе по повод въпроси от дневния ред на извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ООД – Русе, насрочено за 25.01.2019 г.
5. К.л. 1021 Кандидатстване с проектно предложение с наименование: „Разработване/Актуализация на програма за качеството на атмосферния въздух на Община Русе“ по процедура BG16M1OP002-5.002 „Разработване/Актуализация на общинските програми за качеството на атмосферния въздух“, по приоритетна ос 2 „Отпадъци“ на Оперативна програма „Околна среда 201-2020 г.“
6. К.л. 1022 Допълнение на Решение №919, прието с Протокол №36 от 19.07.2018 г.
7. К.л. 1023 Споразумение за партньорство между Община Русе и Сдружение „Българо-Румънски трансграничен институт по медиация“ (БРТИМ), с предложение за партньорство по процедура BG05M9OP001 – 2.032 „Социално включване в общността“ по Оперативна програма „Развитие на човешките ресурси“ 2014-2020
8. К.л. 1024 Приемане на Общински годишен план за младежта на Община Русе за 2019 година
9. К.л. 1014 Даване на разрешение за изработване на проект за Подробен устройствен план – План за застрояване за поземлен имот за новообразуван имот №503.31 по Плана на новообразуваните имоти в местността „Дрибак 6“, с. Николово
10. К.л. 1018 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – водопроводно отклонение до имот с идентификатор 63427.182.6 в м. „Над линията“, землище на гр. Русе
11. К.л. 1019 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – водопроводно отклонение и външно ел. захранване до имоти с идентификатор 63427.310.126 и 63427.310.127 в м. „Караач“, землище на гр. Русе
12. К.л. 1015 Именуване на улици на територията на Община Русе
13. Опрощаване на държавно вземане
14. Питания на общински съветници
15. Изказване на Мариян Димитров – вх.№20/2019 г.

**1 Точка**

**Отчет за изпълнение на решенията на Общински съвет**

 **Чл.-кор. проф. Хр. Белоев:** Господин Белчев.

 **Г-н Б. Белчев:** Уважаеми господин Председател, уважаеми общински съветници, подкрепяме предложението във вида, в който е внесено. По време на комисиите бележки не са правени. Благодаря ви.

 **Чл.-кор. проф. Хр. Белоев:** Въпроси и изказвания? Няма. Гласуваме по първа точка отчета за изпълнение на решенията.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 1044**

На основание чл. 21, ал.1, т. 24 от Закона за местното самоуправление и местната администрация, Общински съвет – Русе реши:

1. Приема отчета на кмета за изпълнение решенията на Общински съвет – Русе за периода месец май 2018 г. – до месец октомври 2018 г. включително, съгласно Приложение № 1.

**2 Точка**

**Отчет за изпълнение на Годишния план за приватизация на общинска собственост през 2018 г. и приемане на Годишен план за приватизация на общинска собственост през 2019 г.**

 **Чл.-кор. проф. Хр. Белоев:** Заповядайте, госпожа Шилкова.

 **Г-жа Д. Шилкова:** Уважаеми общински съветници, отчета за 2018-та и годишния план за приватизация за 2019 г. бяха приети на комисия по приватизация. Тази точка беше разгледана на всички комисии на общинския съвет и към нея нямаше забележки, поддържам я.

 **Чл.-кор. проф. Хр. Белоев:** По отчетът за годишния план за приватизация, изказвания, въпроси? Няма. Гласуваме точката.

**КВОРУМ – 46. С 45 гласа „за”, 0 „против” и 1 „въздържали се” се прие**

**РЕШЕНИЕ № 1045**

На основание чл. 21, ал. 2, във връзка с чл. 21, ал. 1, т. 12 и т. 24 ЗМСМА и чл. 6, ал. 2 от Закона за приватизация и следприватизационен контрол, Общинският съвет реши:

1. Приема отчета за изпълнение на Годишния план за приватизация на общинска собственост през 2018 г., съгласно Приложение №1.
2. Приема Годишния план за приватизация на общинска собственост през 2019 г., съгласно Приложение №2.

**3 Точка**

**Решение за приватизация чрез търг на общински имот, представляващ самостоятелен обект в сграда с административен адрес: гр. Русе, ул. „Борисова“№51, вх.1, предмет на АОС №6622/23.01.2012 г.**

 **Чл.-кор. проф. Хр. Белоев:** Заповядайте, госпожа Шилкова.

 **Г-жа Д. Шилкова:** Параметрите на това предложение бяха приети на комисия приватизация, същите са залегнали и в проекта за решение. Поддържам предложението.

 **Чл.-кор. проф. Хр. Белоев:** Въпроси и изказвания по точката? Няма. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 1046**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на самостоятелен обект в сграда с идентификатор 63427.2.2136.4.20 /шестдесет и три хиляди четиристотин двадесет и седем точка две точка две хиляди сто тридесет и шест точка четири точка двадесет/ по кадастралната карта и кадастралните регистри на град Русе (магазин), с площ 63,86 кв.м., с адрес: гр. Русе, ул. „Борисова“ №51, вх.1, ет. 0, с предназначение: за търговска дейност, предмет на АОС №6622/23.01.2012 г.,
2. Утвърждава тръжната документация /Приложение 4/ при следните условия:

2.1. Начална тръжна цена – 107 000 лева;

2.2. Стъпка на наддаване – 5 000 лева;

2.3. Депозит за участие в търга – 10 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.

2.4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК”АД, клон РУСЕ в центъра за административни услуги и информация.

1. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.
2. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.
3. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.
4. Търгът да се проведе на 23-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. Свобода 6.
5. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
6. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.
7. Възлага на Комисията по приватизация и следприватизационен контрол да определи спечелилия търга участник.
8. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
9. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**4 Точка**

**Приемане на Решение за установяване позицията на Община Русе по повод въпроси от дневния ред на извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 25.01.2019 г.**

 **Чл.-кор. проф. Хр. Белоев:** Заповядайте, госпожа Шилкова.

 **Г-жа Д. Шилкова:** Рутинно предложение във връзка с предстоящото извънредно заседание на Асоциацията по ВиК, което е насрочено за 25 януари. Поддържам предложението.

 **Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1047**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.5 и 6 от Правилника за организацията и дейността на асоциациите по водоснабдяване и канализация, Общински съвет – Русереши:

I. Одобрява обхвата на изготвените Регионални прединвестиционни проучвания /РПИП/, на агломерация над 10 хил. еквивалент жители /град Русе/ във връзка с участие на „ВиК“ ООД-Русе в качеството на оператор, в процедура за директно предоставяне на безвъзмездна финансова помощ №BG161M1ОP002-I.016 „Изграждане на ВиК инфраструктура“ по Оперативна програма „Околна среда 2014-2020 г.“

II. Одобрява Приложение №1, неразделна част от настоящото решение проект на Допълнително споразумение към Договора за стопанисване, поддържане и експлоатация на ВиК системите и съоръженията и предоставяне на водоснабдителни и канализационни услуги сключен на 17.12.2015 г. по всички текстове в него, във връзка с кандидатстване на „ВиК“ ООД-Русе, в качеството му на Оператор, в процедура за директно предоставяне на безвъзмездна финансова помощ №BG161M1ОP002-I.016 „Изграждане на ВиК инфраструктура“ по Оперативна програма „Околна среда 2014-2020 г.“.

III. При невъзможност за лично участие на Кмета на Община Русе в извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 25.01.2019 г. от 11,00 часа в Зала №1 на Областна администрация – Русе, оправомощава г-н Димитър Наков - Заместник-Кмет на Община Русе с ресор „Устройство на територията” да представлява Община Русе на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено в горепосочените време и място.

IV. Оправомощава представителя на Община Русе да подкрепи и да гласува положително по точките от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 25.01.2019 г. от 11:00 часа в Зала №1 на Областна администрация - Русе, както следва:

1. 1. Приемане обхвата на изготвените Регионални прединвестиционни проучвания /РПИП/, на агломерация над 10 хил. еквивалент жители /град Русе/ във връзка с участие на „ВиК“ ООД-Русе в качеството на оператор, в процедура за директно предоставяне на безвъзмездна финансова помощ №BG161M1ОP002-I.016 „Изграждане на ВиК инфраструктура“ по Оперативна програма „Околна среда 2014-2020 г.“

2. Приемане и подписване на Допълнително споразумение към Договора за стопанисване, поддържане и експлоатация на ВиК системите и съоръженията и предоставяне на водоснабдителни и канализационни услуги сключен на 17.12.2015 г., във връзка с кандидатстване на „ВиК“ ООД-Русе, в качеството му на Оператор, в процедура за директно предоставяне на безвъзмездна финансова помощ №BG161M1ОP002-I.016 „Изграждане на ВиК инфраструктура“ по Оперативна програма „Околна среда 2014-2020 г.“

3. Приемане да бъдат предоставени на „ВиК“ ООД Русе подписани от Председателя на Асоциацията по ВиК – Русе два броя декларации по образец във връзка с участие в процедура за директно предоставяне на ВиК оператора на безвъзмездна финансова помощ №BG161M1ОP002-I.016 „Изграждане на ВиК инфраструктура“ по Оперативна програма „Околна среда 2014-2020 г.“, както следва:

3.1. Декларация, че включените в проектното предложение дейности, съответстват на чл.198 н, ал.1 от ЗВ и като такива са в съответствие с регионалния генерален план за ВиК на обособената територия.

3.2. Декларация, че инвестициите, включени в проектното предложение на ВиК оператора са в съответствие с клаузите на сключения между страните договор по чл.198 п, ал.1 от ЗВ.

4. Даване на съгласие „ВиК“ ООД-Русе да изтегли заем в размер на 3 000 000 лева, с цел реализиране на инвестиционното намерение за подмяна на довеждащ водопровод от Помпена станция 1—ви подем до с. Борисово, захранващ гр. Сливо поле и с. Борисово, поради високото ниво на загубите на същия.

V. При настъпване на промени в процеса на обсъжданията на въпросите от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 25.01.2019 г. от 11:00 часа в Зала №1 на Областна администрация - Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**5 Точка**

**Кандидатстване с проектно предложение с наименование: „Разработване/Актуализация на програма за качеството на атмосферния въздух на Община Русе“ по процедура BG16M1OP002-5.002 „Разработване/Актуализация на общинските програми за качеството на атмосферния въздух“, по приоритетна ос 2 „Отпадъци“ на Оперативна програма „Околна среда 201-2020 г.“**

 **Чл.-кор. проф. Хр. Белоев:** Заповядайте.

 **Г-жа Н. Кръстева:** Уважаеми господин Председател, уважаеми общински съветници, по предложение на постоянната комисия по ЗОРС решението се изменя по следния начин „На основание чл. 21, ал. 2, във връзка с чл. 21, ал. 1, т. 23 от ЗМСМА по аргумент от чл. 27, ал. 1 Закона за чистотата на атмосферния въздух, Общински съвет – Русе реши: Дава съгласие Община Русе да кандидатства с проектно предложение с наименование „Разработване актуализация на Програма за качеството на атмосферния въздух на Община Русе“ по приоритетна ос 5 „Подобряване качеството на атмосферния въздух“ по ОП „Околна среда 2014-2020“.

 **Чл.-кор. проф. Хр. Белоев:** Да, благодаря. Въпроси и изказвания? Няма. Да, заповядайте, Дауд Ибрям.

 **Г-н Д. Ибрям**: Уважаеми господин Председател, уважаеми господин Кмете, уважаемо ръководство, уважаеми колеги, на комисии, поне в комисията по земеделие и екология на дълго и на широко дискутирахме този проблем. Ние в рамките на половин година за втори път актуализираме общинската програма за чистота на атмосферния въздух. Донякъде добре, с оглед на динамичните обстоятелства около този проблем в цялата страна. Трябва да се има предвид, че програмата е гласувана в този си вид 2015 г., в началото на нашия мандат и след това по редица нормативни документи на Министерство на околна среда и Министерски съвет включително настъпиха редица други обстоятелства, докато се стигне включително и за тази приоритетна ос 5, която си отбелязахте във вашия дневен ред. Това е нова глава, са нови средства по линия на министерство на околна среда и водите, предназначени именно за решаване на проблеми по общините, свързани с чистота на атмосферния въздух. По принцип ние дадохме нашето съгласие, предполагам и общинския съвет и призовавам общинския съвет да гласува „за“ кандидатстване по оперативната програма. Но особеното в Русе, в сравнение с това, което чуваме в страната е, че има една особеност, има замърсяване на атмосферния въздух с химически компоненти, причинени от промишлени предприятия. И затова в ..., затова в общинската програма нищо не се споменава. Разбира се ние ще внесем и нашите предложения в следващо заседание, когато ще се гласува и бюджета на общината за следващата година. Защото ние трябва да направим всичко възможно при условие, че държавните институции и никой по отношение на този проблем не взема ясно отношение в продължение на 5-10 години и няма никакви последствия и резултати от решаването на този проблем, общината трябва да заеме своето място по отношение на позицията, която взехме преди 2 години тука и гласувахме декларации, ще защитаваме интересите на гражданите на общината. По отношение на чисто тематиката на предложението ние трябва да ..., по-скоро вие трябва да знаете, ако тези, които не са информирани може би в Русе и както и в предните години, говоря 5-10 има 60 или 70 дена в годината, при което има превишение на фините прахови частици. Този проблем с актуализацията на програмата няма да се реши, но при всички случаи ще се спомогне за решаването на този проблем. Защото, уважаеми колеги, чистотата на атмосферния въздух по принцип не само в Русе е свързана с стандарта и качеството на живот и трябва да се ... , нали ние трябва да бъдем прагматици, защото това, което се случва през зимните месеци е свързано с типа и вида на употребяваните горива. И при едно повишаване стандарта на живот, когато естествено може да има и в бъдеще и газификация, всички тези проблеми ще останат в миналото и ние ще говорим повече за проблеми, които има в Германия, за замърсяване на въздуха от автомобили. Така, че нашият призив, гласувайте „за“.

 **Чл.-кор. проф. Хр. Белоев:** Благодаря. Други изказвания? Въпроси? Гласуваме точка 5-та, с изменението, което е по предложение на комисия ЗОРС, така, както беше прочетено от зам.-кмета.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1048**

На основание чл. 21, ал. 2, във връзка с чл. 21, ал. 1, т.23 от Закона за местното самоуправление и местната администрация (ЗМСМА), по аргумент от чл. 27, ал.1 от Закона за чистотата на атмосферния въздух, Общински съвет - Русе реши:

Дава съгласие Община Русе да кандидатства с проектно предложение с наименование: „Разработване/Актуализация на програма за качеството на атмосферния въздух на Община Русе“ по процедура BG16M1OP002-5.002 „Разработване/Актуализация на общинските програми за качеството на атмосферния въздух“, по приоритетна ос 5 „Подобряване качеството на атмосферния въздух“ на Оперативна програма „Околна среда 2014 – 2020 г.“

**6 Точка**

**Допълнение на Решение №919, прието с Протокол №36 от 19.07.2018 г.**

 **Чл.-кор. проф. Хр. Белоев:** Госпожа Личева, заповядайте.

 **Г-жа М. Личева:** Подкрепяме предложението във вида, в който сме ви го предоставили. Налага се съфинансиране, защото по самата схема за безвъзмездна финансова помощ финансовите средства са само в размер на 1% от общата стойност за реализиране на управление на проекта, което е абсолютно недостатъчно, така за мотивиране на този екип. А в рамките на предложената финансова помощ екипа ще работи до 40 часа. Благодаря ви.

 **Чл.-кор. проф. Хр. Белоев:** Благодаря ви. Въпроси и изказвания по точката за допълнение на Решение 919? Няма. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1049**

 На основание чл.21, ал.1, т.23, във връзка с чл.21, ал.2 от ЗМСМА, Общинският съвет реши:

 Допълва Решение № 919, прието с протокол № 36 от 19.07.2018 г. на Общински съвет – Русе, като в диспозитива на решението се добави т. 3:

 „3. Дава съгласие Община Русе да осигури необходимото съфинансиране по проектно предложение „Осигуряване на инфраструктура за социални услуги в общността за възрастни хора и хора с увреждания /съгласно Картата на резидентните услуги и Картата на услугите за подкрепа в общността/ на територията на Община Русе - Център за грижа за лица с психични разстройства и Център за грижа за лица с различни форми на деменция в размер на 25 900,00 лева.

**7 Точка**

**Споразумение за партньорство между Община Русе и Сдружение „Българо-Румънски трансграничен институт по медиация“ (БРТИМ), с предложение за партньорство по процедура BG05M9OP001 – 2.032 „Социално включване в общността“ по Оперативна програма „Развитие на човешките ресурси“ 2014-2020**

 **Чл.-кор. проф. Хр. Белоев:** Госпожа Личева, заповядайте.

 **Г-жа М. Личева:** Община Русе получи покана от сдружението за партньор по описаната схема. В конкретният случай общините са партньори, а неправителствените организации конкретни бенефициенти. С приемането на това партньорство ще разширим дейността на медицинските специалисти в училищните здравни кабинети. Има 3 целеви групи, както сте забелязали, за деца с епилепсия и с астма, и с диабет, които ще бъдат идентифицирани и създадени здравни клубове за подкрепяща работа. Благодаря ви.

 **Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1050**

На основание чл. 21, ал. 2, във връзка с ал.1, т. 23, чл. 59, ал. 1 и 61, ал. 1 от Закона за местното самоуправление и местната администрация, общинският съвет реши:

1.Дава съгласие Община Русе да бъде партньор на Сдружение „Българо-Румънски трансграничен институт по медиация“**,** по процедура BG05M9OP001 – 2.032 „Социално включване в общността“ по Оперативна програма „Развитие на човешките ресурси“ 2014-2020**.**

2.Одобрява споразумение между Сдружение „Българо-Румънски трансграничен институт по медиация“ и Община Русе по процедура BG05M9OP001 – 2.032 „Социално включване в общността“ по Оперативна програма „Развитие на човешките ресурси“ 2014-2020на Министерство на труда и социалната политика.

3. Дава съгласие за предоставяне на комплексната интегрирана медико-социална услуга в следните училища:

3.1. ОУ „Васил Априлов”, с адрес: бул. „Липник“ №78, идентификатор №63427.7.499.1 по КККР на град Русе по АОС №7063/25.09.2013 год.;

3.2. ОУ „Никола Обретенов” с адрес: ул. „Никола Табаков“ №4, идентификатори № 63427.6.241.1, № 63427.6.241.2, №63427.6.241.3, №63427.6.241.4и № 63427.6.241.5 по КККР на град Русе по АОС №7127/08.01.2014 год.;

3.3. ОУ „Тома Кърджиев” с адрес: ул. „Байкал“ №2, идентификатор №63427.7.26.1 и 63427.7.26.2 по КККР на град Русе по АОС №7076/07.10.2013 год.;

3.4. ОУ „Ангел Кънчев” с адрес: ул. „Българска морава“ №6, идентификатори №63427.2.3251.1, №63427.2.3251.2 и №63427.2.3251.3 по КККР на град Русе по АОС №7123/12.12.2013 год.;

3.5. ОУ „Иван Вазов” с адрес: ул. „Петър Берон“№ 20, идентификатор № 63427.2.1760.1 и № 63427.2.1760.1 по КККР на град Русе по АОС №7138/21.01.2014 год.;

3.6. ОУ „Любен Каравелов” с адрес: ул. „Велико Търново“№19, идентификатори № 63427.2.755.1 и № 63427.2.755.2 по КККР на град Русе по АОС №6530/08.08.2011 год. ;

3.7. ОУ „Отец Паисий” с адрес: ул. „Александровска“ №95, идентификатори № 63427.2.4083.1, № 63427.2.4083.2, № 63427.2.4083.3, № 63427.2.4083.4, № 63427.2.4083.5 и № 63427.2.4083.6 по КККР на град Русе по АОС №6438/28.03.2011 год.;

3.8. ОУ „Братя Миладинови” с адрес: ул. „Алеи Възраждане“№54, по АОС № 7074/04.10.2013 год.;

3.9.ОУ „Алеко Константинов” с адрес: бул. „България“№ 96, идентификатор № 63427.4.2216.1, № 63427.4.2216.3 и № 63427.4.2216.4 по КККР на град Русе по АОС № 7122/11.12.2013 год.;

3.10.СУ „Възраждане” с адрес: ул. „Студентска“№ 2, идентификатори № 63427.1.253.1; 63427.1.253.2; 63427.1.253.3; 63427.1.253.4 по КККР на град Русе, АОС № 7126/19.12.2013 год.;

3.11.ОУ „Олимпи Панов” с адрес: ул. „Сърнена гора“№ 36, идентификатори № 63427.5.508.1; 63427.5.508.2; 63427.5.508.3 по КККР на град Русе, АОС № 7150/27.01.2014 год.;

3.12.СУ „Йордан Йовков” с адрес: бул. „Цар Освободител“№ 117 по АОС № 7118/09.12.2013 год. ;

3.13.СУПНЕ „Фридрих Шилер” с адрес: ул. „Измаил“ № 2, идентификатори № 63427.7.362.1; 63427.7.362.2; 63427.7.362.3; 63427.7.362.4; 63427.7.362.5 по КККР на град Русе по АОС № 7125/16.12.2013 год.;

3.14.СУЕЕ „Св. Константин-Кирил Философ“, с адрес: ул. „Студентска“№ 10, по АОС № 7275/20.06.2014 год.;

3.15.СУ „Христо Ботев” с адрес: ул. „Александровска“№ 3, идентификатор № 63427.2.556.1 по КККР на град Русе, по АОС № 6635/06.11.2011 год.;

3.16.СУ „Васил Левски” с адрес: ул. „Гео Милев“№ 1, идентификатори № 63427.4.361.1; 63427.4.361.2 по КККР на град Русе, по АОС № 7082/16.10.2013 год.;

3.17.ОУ "Христо Смирненски" с адрес: ул. „Стремление“№33, кв. Долапите по АОС № 6443/30.03.2011 год.;

3.18. ОУ "Георги Раковски"с адрес: с. Ново село, ул. „Трети март“№ 7, общ. Русе, имот № 502.85, кв. 62, УПИ I-845 по РЗП, по АОС № 3750/08.10.2001 год.;

3.19. ОУ „Отец Паисий” с адрес: град Мартен, ул."България" №47, общ. Русе, имот № а769, кв. 36, УПИ XIII-769 по РЗП, по АОС № 1132/07.02.1997 год.;

3.20. ОУ "Св. Св. Кирил и Методий" с адрес: с.Николово, ул."Плиска" №1,общ. Русе, имот № 502.479, кв. 3, УПИ I-479 по РЗП, по АОС № 3783/29.11.2001 год.;;

3.21. ОУ "Св. Св. Кирил и Методий"с адрес: с. Семерджиево, ул.“Кирил и Методий“ №4,общ. Русе, № 502.479, кв. 34, I-479 по РЗП, по АОС № 4199/21.05.2004 год.;

3.22. ОУ „Отец Паисий” с. Тетово, ул."Генерал Столетов", №9,общ. Русе, имот № 802.26, кв. 107, УПИ I-426 по РЗП н, по АОС № 4453/18.07.2005 год.;

**8 Точка**

**Приемане на Общински годишен план за младежта на Община Русе за 2019 година**

 **Чл.-кор. проф. Хр. Белоев:** Господин Щерев.

 **Г-н С. Щерев:** Ежегодно се приема такъв план за младежта. Точката я подкрепяме изцяло, нямаше забележки по отделните комисии, планът е осигурен и финансово. Благодаря.

 **Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1051**

 На основание чл. 21, ал. 1, т. 12 и ал. 2 от ЗМСМА, във връзка с чл. 16, ал. 1 от Закона за младежта, Общински съвет - Русе реши:

1. Приема Общински годишен план за младежта на Община Русе за 2019 год., съгласно Приложение 1.
2. Възлага на кмета на Община Русе изпълнението и контрола на Общинския годишен план за младежта на Община Русе за 2019 год.

**9 Точка**

**Даване на разрешение за изработване на проект за Подробен устройствен план – План за застрояване за поземлен имот за новообразуван имот №503.31 по Плана на новообразуваните имоти в местността „Дрибак 6“, с. Николово**

 **Чл.-кор. проф. Хр. Белоев:** Господин Наков, заповядайте.

 **Г-н Дим. Наков:** Благодаря ви, господин Председателю. Уважаеми общински съветници, на вашето внимание се предлага одобряване на задание и разрешаване изработването на ПУП – план за застрояване за имот в местността „Дрибак 6“, в землището на с. Николово. С подробния устройствен план, с плана за застрояване се определя вилна зона за имота. Благодаря.

 **Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1052**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с вх. №УТ-27-87 от 06.12.2018 г., от Борислав Димитров Йорданов, Общински съвет – Русе реши:

1. Одобрява задание за изработване на Подробен устройствен план (ПУП) – План за застрояване (ПЗ) за новообразуван имот №503.31 по Плана на новообразуваните имоти на местност „Дрибак 6“, с. Николово, община Русе. Променя се предназначението на цялата площ на имота и се определя „Вилна зона“ (Ов), като се спазят изискванията за параметри съгласно чл. 29 от Наредба №7 от 22.12.2003 г. за правила и нормативи за устройство на отделните видове територии и устройствени зони. С ПЗ се предвижда с ограничителни линии на застрояване ново, свободно разположено застрояване, изтеглено на законоустановените разстояния от вътрешните граници на имота.
2. Разрешава изработването на ПУП – ПЗ за новообразуван имот №503.31 по Плана на новообразуваните имоти на местност „Дрибак 6“, с. Николово, община Русе, в съответствие с одобреното в т. 1 задание.

**10 Точка**

**Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – водопроводно отклонение до имот с идентификатор 63427.182.6 в м. „Над линията“, землище на гр. Русе**

 **Чл.-кор. проф. Хр. Белоев:** Заповядайте, господин Наков.

 **Г-н Дим. Наков:** Благодаря ви, господин Председателю. Уважаеми общински съветници, на вашето внимание се предлага да се одобри задание и да се разреши изработването на ПУП, както и да се даде предварително съгласие за утвърждаването на трасето на довеждащата инфраструктура в срок от 1 година за техническа инфраструктура извън урбанизирана територия – водопроводно отклонение до имот, находящ се в местността „Над линията“, в землището на град Русе. Благодаря.

 **Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 1053**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-70/17.12.2018 г. от „Камп транс“ ЕООД, Общински съвет - Русе реши:

 1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение до имот с идентификатор 63427.182.6 в м. „Над линията“, землище на гр. Русе през имоти с идентификатори: 63427.180.19 и 63427.182.17 с НТП „За селскостопански, горски, ведомствен път“ и 63427.180.20 с НТП „За път от републиканската пътна мрежа“, държавна публична собственост по първи вариант на трасе.

 2. Дава предварително съгласие за утвърждаване на трасе на довеждащата инфраструктура за срок от една година.

**11 Точка**

**Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – водопроводно отклонение и външно ел. захранване до имоти с идентификатор 63427.310.126 и 63427.310.127 в м. „Караач“, землище на гр. Русе**

 **Чл.-кор. проф. Хр. Белоев:** Господин Наков.

 **Г-н Дим. Наков:** Благодаря ви, господин Председателю. Уважаеми общински съветници, на вашето внимание се предлага да се одобри задание и да се разреши изработване на ПУП – парцеларен план за техническа инфраструктура извън урбанизирана територия, водопроводно отклонение и външно ел. захранване до имоти в местността „Караач“, землището на гр. Русе, както и да се одобри, да се даде предварително съгласие за утвърждаване на трасето на довеждащата инфраструктура в срок от 1 година по първи вариант от предложените два.

 **Чл.-кор. проф. Хр. Белоев:** Благодаря. Въпроси и изказвания по точката? Няма. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1054**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-72/17.12.2018 г. от ЕТ „Валери Великов – Вайс“ и „Долис 2008“ ЕООД, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение и външно ел. захранване за имоти с идентификатори 63427.310.126 и 63427.310.127 в м. „Караач“, землище на гр. Русе през следните имоти: 63427.309.42, 63427.310.70, 63427.310.71 и 63427.314.84 с НТП „За селскостопански, горски, ведомствен път“, общинска публична собственост по първи вариант на трасета.

 2. Дава предварително съгласие за утвърждаване на трасета на довеждащата инфраструктура за срок от една година.

**12 Точка**

**Именуване на улици на територията на Община Русе**

 **Чл.-кор. проф. Хр. Белоев:** Предложението е от общински съветници, група „Патриоти – ВМРО – Глас народен“, Иво Пазарджиев.

 **Г-н Иво Пазарджиев:** Уважаеми господин Председател, уважаеми господин Кмете, уважаеми колеги общински съветници, предложението беше разгледано във всички постоянни комисии. Мотивите ни да го внесем освен това, което е изписано в обстоятелствената част на предложението накратко бих ги систематизирал по следния начин: на първо място ще се уреди административен проблем, който към настоящия момент съществува. Това не е поради лоша работа, дали на администрацията, дали на някой друг, такива проблеми се появяват във времето. Устройството на града е нещо динамично, което претърпява промени, така че ние също трябва във времето да вземаме адекватни решения и да вкарваме тези неща в ред. По отношение на улицата, която е известна под името „ТЕЦ-Изток“ неясно е кога и как това име и с какво решение е придобила това име. Според нашата група и според анализите, които сме направили и проучванията по-скоро това име е придобило гражданственост, името е неподходящо и не звучи добре според нас за това място на града ни. П отношение на улицата, която е перпендикулярна на въпросната ул. „ТЕЦ-Изток“, която няма име и за която предлагаме да се казва „Людмил Янков“, там има, както и жилищна сграда, има и фирми, които получават грешни адреси, не грешни, а адреси по-скоро, които нямат нищо общо с въпросното местоположение, да кажем бул. „България“ 247. Ако на някой русенец, то запознат русенец му кажете бул. „България“ 247 със сигурност няма да се сети за това място. По отношение на алеята, която предлагаме да се кръсти „Боян Петров“ тя също няма име. Жилищната сграда, която се ..., които се намират на въпросната алея гражданите също получават едни адреси, които, ако някой ви каже въпросния адрес няма да се сетите, че става въпрос за там. Всъщност аз за тази въпросната улица разбрах случайно, че няма име, когато при една от молбите ми да ми бъде предоставен договора на фирма „Вектор“, за бившата база на „Паркстрой“ забелязах, че в самия договор за наем е записано местоположението на сградата южно от блок еди кой си, северно от блок еди кой си, наистина там също има административен проблем, който би се решил, ако въпросното решение, въпросния проект за решение бъде приет. Защо предлагаме въпросните лица да бъдат удостоени с това, тази почит, да бъдат именувани улици на тяхно име – за нас това са безспорни титани в областта на алпинизма. А през миналата година за съжаление по трагични причини се говореше много за алпинизъм, много филми се прожектираха по телевизията, както и имаше много дискусии по темите. Сега ще си позволя, обаче да направя един анализ на случващото се по време на постоянните комисии. Ние сме наясно, нашата група общински съветници, че тенденцията днес е без аргументи и безмълвно това предложение да не бъде прието с гласуване въздържали се от мнозинството. По време на постоянните комисии липсваха аргументи по отношение на съдържанието на решението. Това, което най-често се чуваше, защо не сме поканили съвносители, защо не сме направили еди какво си. Няма как да каниш съвносители за предложение, което е наше и не би трябвало някой от вас да изпитва, каквато и да е ревност. Ако някой няма представа какво прави в общинския съвет и неговата безидейност го кара да изпитва някакви такива противоречиви чувства по отношение на хора, които предлагат нещо това не е достойно. Единствените аргументи, които знам, че са изказани по време на постоянните комисии са следните: г-н Неделчев, Александър Неделчев е казал, че не харесва алпинистите, да това е аргумент. Нали, според мен несъстоятелен, но е аргумент, все пак той изказва нещо. По отношение на този аргумент бих казал следното, планината е мястото, което възпитава в дух на взаимопомощ и извежда на преден план най-силните човешки добродетели и жертвоготовност. По отношение на аргумента на г-н Дауд Ибрям, че ...

 **Чл.-кор. проф. Хр. Белоев:** Моля, за тишина.

 **Г-н Иво Пазарджиев:** ... че улиците не са централни. Аз не считам, че някоя улица е по-достойна или е по-представителна от друга. Самият факт да се предложи едно лице да бъде кръстена улица на негово име е достатъчно уважителен и не считам, че има някакъв проблем в тази посока. Госпожа Събина Павлова е изказала мнение да се изчака приемането на нов градоустройствен план, така знам поне от дебатите, които са водени. Аз считам, че няма абсолютно нищо общо градоустройствения план с нашето предложение днес да се именуват тези улици. Господин Бедрос Пехливанян предложи да се направи временна комисия, която да анализира всички улици, които са на територията на община Русе, на които да им бъдат сменени имената, ако са неподходящи или такива, които нямат имена да бъдат именувани. Господин Пехливанян ... ( коментар от зала не се чува )

 **Чл.-кор. проф. Хр. Белоев:** Моля ...

 **Г-н Иво Пазарджиев:** Да бъдат анализирани, да, да, добре. На комисия ЗОРС ...

 **Чл.-кор. проф. Хр. Белоев:** Моля, без реплики и по-кратко, г-н Пазарджиев.

 **Г-н Иво Пазарджиев:** ... когато ...

 **Чл.-кор. проф. Хр. Белоев:** Не Ви засякох време, оставих Ви свободно, говорите, по-кратко.

 **Г-н Иво Пазарджиев:** Така. Господин Пехливанян на комисия ЗОРС предложи да има комисия, която да извърши анализ на улици, които нямат имена, така беше, извинявам се, ако съм бил некоректен. Не считам, че това е работещия вариант и обикновено тези въпросни комисии се превръщат в говорилня, която нищо ..., от която нищо не излиза. Нашите постоянни комисии, за които гражданите заплащат хонорар, който ние получаваме за участието ни, мисля че са прекрасно място, където можем да дебатираме, да променим, ако има нещо, което не е наред по проекта за решение и да бъде прието. Пример за нещо не работещо по отношение на тия временни комисии, една прекрасна идея, която ние имахме за гробище за домашни любимци, направи се временна комисия, която не стигна доникъде. Така и последното, което се сещам, че е казано г-н Веселко Цветков е споделил, че това ще коства много разходи на граждани и на фирми, трябва да се вадят нови лицензи. Това просто не е вярно, няма такова нещо. Никой гражданин не е длъжен да си смени нито личната карта преди тя да е изтекла, нито фирмите са длъжни да си сменят регистрацията в Търговския регистър, нито пък това води до себе си до вадене на нови лицензи или разрешителни. Това просто не е вярно. Благодаря на единичните случаи, от всички групи имаше такива мислещи хора, които подкрепиха решението ни. На тези, които ...

 **Чл.-кор. проф. Хр. Белоев:** Моля, за тишина.

 **Г-н Иво Пазарджиев:** ... на тези, които имат нещо против въпросното решение очаквам да изкажат своите аргументи, а не да гласуват безмълвно „въздържали се“. Благодаря.

 **Чл.-кор. проф. Хр. Белоев:** Благодаря. Въпроси и изказвания? Е, няма, 47 човека няма да се изкажат, но ... ( коментар от зала не се чува ) Значи, бяха поставени няколко въпроса от ..., 5-6 въпроса и отговори даде г-н Пазарджиев. Все пак, други, ако има. Дауд Ибрям. Явно дискусии е имало по комисиите доста. Да, заповядайте, времето да се спазва.

 **Г-н Д. Ибрям: Благодаря.** Като съм открил сезона да продължим. Тука ми подсказват ... ( коментар не се разбира ) Понеже ми споменахте името, аз не знам защо на мен ми ограничавате времето, господин Председател, а на определени хора не. Трето, препредаването по Вашите канали не върви добре. Да не говорим за преименуване и тъй нататък, както е преименувана точката тука в дневния ред, това е друга тема. Аргументът, който имах на комисия, господин Пазарджиев, не е за централна или второстепенна улица. Аз мисля, че вашето предложение е добронамерено по принцип, но като изпълнение е под 2, да не говоря лош 1, защото ако ще го правите казах по-добре да го направите на някоя централна улица в града, това беше препоръка, не искане или предложение. Защото задната или страничната улица на ТЕЦ-Русе, която вие ще преименувате „Христо Проданов“ или „Боян Петров“ никой, никога няма да нарече ул. „Боян Петров“ или ще потърси ул. „Боян Петров“. Но ако е в централната част някъде или поне на видимо или на места, където поне ще се назовава името, поне това е в паметта на тези хора, Вие го казахте, не ние. Ако ще го направите, направете го като хората, ние ще гласуваме „за“ естествено за едно такова нормално предложение. Но за нас, аз по-скоро за мен казах, защото това е не ангажиращо, това е мое лично мнение, би трябвало поне в тази централната градска част на града да има ... Примерно няма да имам нищо против да има улица на име Христо Проданов. Това беше предложението, а не това, което, ами г-н Ибрям казал то задната улица или там второстепенната улица. Това са несериозни изказвания от тази трибуна.

 **Чл.-кор. проф. Хр. Белоев:** Благодаря. Други? Заповядайте, Бедрос Пехливанян.

 **Г-н Б. Пехливанян:** Уважаеми господин Председател, колеги, благодаря на г-н Пазарджиев, че се извини тука пред всички, защото аз такава реплика за преименуване на улици нито един път не съм споменавал. И това, което каза колегата Ибрям, наистина, ако ги перифразираме думите на всеки съветник, който по време на комисии, на дебати е казал нещо, а тук не само пред 51 общински съветника, а пред Русе казваме други неща, мисля че въобще не е етично. Така, мисля да започна отзад-напред, на тези думи, които ги каза по време на комисия колегата Цветков, някой обърна ли внимание, че става дума наистина за промяна на лицензионен режим? ( коментар от зала не се чува ) Така ...

 **Чл.-кор. проф. Хр. Белоев:** Без реплики, моля.

 **Г-н Б. Пехливанян:** Искам да ви кажа, че аз, мисля че в залата е и г-жа Иванчева, ще потвърди, в търговията на дребно с лекарствени средства, ако променим лиценза си, един от лицензите си ние нямаме право да работим. А вие знаете ли на колко лицензи трябва да отговаря ТЕЦ-а? Дали всичко, което ... Аз пак казвам, това трябва да се провери. В ДКЕВР, това са лицензи с такива данни. Сега дали тази ул. „ТЕЦ-Изток“ дали е правилно, дали е неправилно, дали, как, по какъв начин нали е сложено името на тази улица ... Но тези лицензи на ТЕЦ-а в Русе са на този адрес, правилно или неправилно, пак казвам това не споря. ДКЕВР, Басейнова дирекция, комисията по водно регулиране, това са все лицензи. От къде сме сигурни, че някой от тези лицензии няма да има нужда от абсолютно подновяване, заради точно тази промяна на улицата. Така, това, което искам да кажа, че аз предложих, ако вие го приемете ... Между другото за имената на тези алпинисти, моя гледна точка е, че те са достойни хора, за тази ... това е мое лично мнение. Сега, чуха се на някои комисии, че не са били русенци и т.н., пак казвам изказвам моето лично мнение, това са достойни хора, заслужават да носят може би не само имена на улици. Но нека да споделим опита в други общини, където хората поне имат някакво участие в имената на бъдещите им улици, алеи и т.н. Бургас, Хасково, тука колегата Сашо Нунев е проверил и за София. В Бургас се прави комисия, аз го споделих това нещо точно по техния пример, една по-широка комисия, която да бъде не само с общински съветници, но в нея да влязат и от Съюза на художниците, архитекти, да влязат от Съюза на писателите, неправителствени организации и да се предложат имена, които имена да се обсъждат на обществено обсъждане. Това беше моето предложение. И нека да не осмиваме комисиите, защото ..., пак ще дам пример, работните групи или комисиите водят до резултат. Пак ще го кажа, Паметника на Левски е последния пример, който е една добре работеща комисия, която завърши много добре. Благодаря.

 **Чл.-кор. проф. Хр. Белоев:** Благодаря. Други изказвания? Може би накрая, г-н Пазарджиев, ако има и други да се изкажат. Други има ли? Няма. Господин Пазарджиев.

 **Г-н Иво Пазарджиев:** Започвам с изказването на г-н Дауд Ибрям. Аз мисля, че по никакъв начин не съм го засегнал и правилно съм разбрал това, което той е казал по време на комисиите. Той предлага просто това да бъде някоя по-централна улица. Няма нищо лошо в предложението му, но във въпросното наше предложение искаме да бъдат именувани улици, които нямат имена. По-централна улица означава да преименуваме някоя улица в центъра, което ще доведе до може би някакви затруднения, а нямаме и към настоящия момент според мен неуместни имена. Улиците имената им са сменени след 89-та година, които са били неуместни имената. Така, по отношение на казаното от г-н Пехливанян, промяна на лицензионен режим. Господин Пехливанян, това просто не е вярно. Изброявайки държавни органи, институции, Басейнова дирекция, комисия не знам си коя, не изглеждате по-компетентно, това просто не е вярно. Никой няма да кара никого да си сменя лицензионния режим, ако бъде сменено името на някоя улица. По отношение на аргумента, че тези хора не са русенци, което казахте, че било споделено по време на комисии, считаме че те са, имената им са национално значими и това не е проблем да бъдат именувани улиците на тяхно име. Казахте, че е хубаво хората да имат участие в дебатите. Всички граждани могат да присъстват, както на нашите постоянни комисии, така и на заседанието на общинския съвет, има си ред, по който да се изкажат, да вземат участие. Ние пък като общински съветници също представляваме една част от русенци, които най-вероятно чрез нас са пожелали да реализират своя идея. И последното, с което ще завърша, това, което давате като идея за паметника Левски, това не беше комисия. Това беше едно сдружение с нестопанска цел, което извърши определена дейност. Това не е комисия, господин Пехливанян.

 **Чл.-кор. проф. Хр. Белоев:** Да, благодаря. Други по точката? Да, заповядайте, Събина Павлова.

 **Г-жа С. Павлова**: Мислех да не вземам отношение, но не знам, господин Пазарджиев, с какъв опит разполага. От практиката, която имам служебно в Здравната каса всеки изпълнител, ако ни уведоми за промяна на адреса за кореспонденция, най-малкото да кажем, от там следва анексиране на договора му. Кой ме кара, кой не ме кара, такава е нормативната база, че трябва да се анексира договора, защото това е част, която е залегнала там и промяната на адреса веднага трябва да се отрази. Не знам ТЕЦ-а примерно колко договорни партньора има, с които ще трябва веднага да анексира примерно договорите си. За лицензите също не знам какъв ви е опита, за да твърдите кой, какво ще изисква, от кого и как няма да има за никого никакъв проблем. Честно казано за вашия опит не мога да го коментирам.

 **Чл.-кор. проф. Хр. Белоев:** Така. Други? Да, заповядайте, Велизар Павлов.

 **Проф. Вел. Павлов:** Уважаеми колеги, благодаря, господин Председател, аз искам да попитам администрацията има ли становище по направеното предложение? Редно е да има такова становище. Благодаря.

 **Чл.-кор. проф. Хр. Белоев:** Да. Становище има ли? ( коментар от зала не се чува ) Не. Други? Да, заповядайте, Нина Крушева.

 **Г-жа Н. Крушева**: Моето изказване е по повод думите на г-жа Павлова. Тъй като Вие цитирате ТЕЦ-Изток и лицензионните режими, които са издадени на негово име. На същата улица са и 3 от моите фирми, когато аз съм ги регистрирала там нямаше име и до този момент аз не съм уведомена от никоя институция, че тази улица има име. Така, че моите адресни регистрации са в Русе Източна промишлена зона. До този момент на много места на мен ми се е създавало огромни проблеми, когато аз трябва да си изпиша адреса и когато на моята ..., на регистрацията ми по Търговски регистър пише единствено Източна промишлена зона. Бихте ли ме уведомили, когато вие сте подавали искания за лицензионни режими в кой точно момент вие адресирахте тази улица, именувахте я с името „ТЕЦ-Изток“? Благодаря.

 **Чл.-кор. проф. Хр. Белоев:** Да, господин Наков.

 **Г-н Дим. Наков:** Благодаря, господин Председателю. Искам да внеса едно уточнение, има правила как се определя административен адрес. Ако някой има нужда да му бъде определен административен адрес, има заявление, което се попълва и той получава, независимо в урбанизирана, дори и извън урбанизирана територия, което имаше запитване във връзка със заплащане на винетни такси, защо еди кой си обект се водел на даден адрес, а бил извън урбанизирана територия. Така, това е едното. Второ, може да се даде административен адрес на всеки, който е заявил. Вие, ако сте заявили от нас, от администрацията ще получите. Така, че какво пише на скицата или на някой друг документ, който не е основния, който определя адреса, това не значи, че този друг документ е определил адреса ви. Така, че пуснете заявление и ще получите удостоверение за адрес.

 **Чл.-кор. проф. Хр. Белоев:** Благодаря. ( коментар от зала не се чува )

 **Г-н Дим. Наков:** Аз питам, Вие пуснахте ли заявление към общинска администрация и тя Ви е дала Източна промишлена зона без номер, няма такова ... ( коментар от зала не се чува ) Има си правила, 2005 година тогава не е било в нашата дирекция определянето на административния адрес, в момента се определя. Така, че моля пуснете си, ще си получите административен адрес.

 **Чл.-кор. проф. Хр. Белоев:** Благодаря. Други? Други изказвания? Моля, моля за тишина в залата. Моля ... Други изказвания има ли? Няма. Гласуваме по точката.

**КВОРУМ – 46. С 16 гласа „за”, 15 „против” и 15 „въздържали се” не се прие предложението.**

**13 Точка**

**Опрощаване на държавно вземане**

 **Г-н Дим. Кънчев**: Заповядайте, проф. Белоев.

 **Чл.-кор. проф. Хр. Белоев:** Предлагаме на президента да опрости публично вземане с инициали е изписано името, поради защита на личните данни и номера на преписката е посочен.

 **Г-н Дим. Кънчев:** Да, благодаря. Някой иска ли да вземе отношение към материала? Няма. Процедура на гласуване.

**КВОРУМ – 45. С 43 гласа „за”, 2 „против” и 0 „въздържали се” се прие**

**РЕШЕНИЕ № 1055**

 На основание чл.21, ал.1, т.23 от ЗМСМА, във връзка с чл.8 от Указа за опрощаване на несъбираеми дългове към държавата, Общинския съвет – Русе реши:

1. Предлага на Президента на Република България да опрости публичното вземане по Молба за опрощаване с вх. № 94-05-91/16.08.2018г., което държавата има спрямо А. П. М.

**14 Точка**

**Питания на общински съветници**

 **Чл.-кор. проф. Хр. Белоев:** Пламен Рашев и Александър Неделчев. Александър Неделчев, заповядайте.

 **Г-н Ал. Неделчев:** Благодаря, проф. Белоев. Уважаеми господин Кмете, нашето питане с колегата Пламен Рашев е относно демонтаж, съхранение и продажба на елементите от подменената въздушно-контактна мрежа на тролейбусния транспорт. Уважаеми господин Стоилов, в края на 2015 г. приключи изпълнението на проекта „Интегриран градски транспорт“ на обща стойност 29 256 115 лв., от които 3 248 606 лв. осигурено собствено финансиране от община Русе. Един от резултатите на проекта беше подмяната на 75 километра контактен проводник и елементи от мрежата. Съгласно изготвена за нуждите на проекта количествено-стойностна сметка на демонтираната електрическа контактна мрежа по цени към месец февруари 2015 г. стойността на демонтираните елементи възлиза общо на 717 890.77 лв. Демонтираните компоненти представляват скрап, състоящ се от: 73 865 кг. мед; 1 292 кг. Бронз; 20 307 кг. Желязо. На 25.02.2015 г., в отговор на питане на общинския съветник Пламен Рашев Вие казвате, господин Кмете, че „на този етап няма предвидена употреба на демонтираните елементи от контактната мрежа. Не се предвижда продажба и няма обявена обществена поръчка.“ Вие отговаряте още, че демонтираните елементи от мрежата „се съхраняват в склад в базата на фирма „ЕЛ“ЕООД на ул. „Търговска“№9, където е осигурена охрана и денонощно наблюдение. Срокът за съхранение е до приключване срока на договора.“ Съгласно Протокол № 28 от 02.05.2018 г. Комисията по общинска собственост на Община Русе в точка 1 от своя дневен ред е разгледала ...

 **Чл.-кор. проф. Хр. Белоев:** Моля за тишина.

 **Г-н Ал. Неделчев:** „Откриване на процедура за продажба на общински движими вещи, представляващи демонтирани части от контактна мрежа, както следва: проводник – материал мед с тегло 26 460 кг.; стрелки – изолатори и кръстовки – смесен материал /мед, желязо и месинг/ с тегло 7 640 кг. Комисията е одобрила предложението за стартиране на процедурата за продажба. Оттогава досега са изминали повече от 9 месеца. Уважаеми господин Стоилов, във връзка с гореизложеното и по повод многобройни запитвания от русенски граждани, молим да ни отговорите на следните въпроси: Къде, от кого и по силата на какъв договор се съхраняват в момента демонтираните елементи от контактната мрежа? Има ли определен от Вас със заповед служител на Община Русе, отговарящ за контрола по съхранението и опазването на тези материални ценности? Второ, налице ли са приемо-предавателни протоколи между фирма „ЕЛ“ЕООД и новия складодържател, от коя дата са те и какви са количествата компоненти при приемо-предаването? Провеждани ли са инвентаризации на складовите наличности, кога, налице ли са протоколи от тях и какви са констатациите – по видове съхранявани компоненти и количества? Трето, обявена ли е процедура за продажба на демонтираните части от контактната мрежа, за какви позиции и количества и какъв е резултатът от нея? Молим към отговора да ни предоставите копие от договор за съхранение, приемо-предавателен протокол и протоколи от инвентаризация. Благодаря.

 **Чл.-кор. проф. Хр. Белоев:** Господин Наков.

 **Г-н Дим. Наков:** Уважаеми господин Неделчев, уважаеми господин Рашев, в Община Русе постъпи искане с вх. №06-01-6 от 21.01.2019 г. във връзка, с което ви отговарям следното: по първият поставен въпрос, къде, от кого, по силата на какъв договор се съхраняват в момента демонтираните елементи от контактната мрежа? Има ли определен от Вас със заповед служител на община Русе, отговарящ за контрола по съхранението и опазването на тези материални ценности? Отговор – демонтираните елементи от контактната мрежа се съхраняват от „ШУЛЦ-79“ ООД, със седалище гр. Русе, ул. „Търговска“ №22, като с дружеството е сключен договор за наем. Към настоящият момент демонтираните части се съхраняват в две складови помещения, които са обособени с видеонаблюдение и са заключени с катинари, като на входните врати са залепени хартиени слепки с подпис на служител и печат на община Русе, които се проверяват периодично за ненарушена цялост. Няма определен със заповед служител от общинска администрация, който да отговаря за контрола по съхранението и опазването, поради посочените условия на съхранение. По вторият поставен въпрос: Налице ли са приемо-предавателни протоколи между фирма „ЕЛ“ ЕООД и новия складодържател, от коя дата са те и какви са количествата компоненти при приемо-предаването? Провеждани ли са инвентаризации на складовите наличности, кога, налице ли са протоколи от тях, какви са констатациите – по видове съхранявани компоненти и количества? Изготвен е приемо-предавателен протокол от 11.04.2018 г. между Консорциум „Ел-Км“ и Община Русе, с който консорциума е предал на община Русе проводник – контакт R100 – материал мед с тегло 26 460 кг.; стрелки, включващи изолатори и кръстовки – смесен материал – това включва желязо, мед и месинг с тегло 7 640 кг. Същите количества метали са предадени от Община Русе на „ШУЛЦ-79“ ООД, за което е съставен приемо-предавателен протокол. Поради факта, че са обемни дейностите по изваждане на контактната мрежа, нейното претегляне на контролна везна и връщането ѝ в склада, не е била извършена инвентаризация, още повече, че компонентите от демонтираната контактна мрежа се съхраняват при условията, посочени в отговора по първия ви въпрос. По третия въпрос: Обявена ли е процедура за продажба на демонтираните части от контактната мрежа, за какви позиции и количества и какъв е резултатът от нея? Отговорът е, не е инициирана процедура за продажба, поради констатираните несъответствия на демонтираните части от контактната мрежа и предадените за съхранение, поради което са сезирани компетентните органи. След установяване на всички факти и обстоятелства по посоченото несъответствие ще бъдат продължени действията по инициираната процедура за продажба. Към настоящият отговор прилагам: Договор за отдаване под наем на недвижим имот от 26.03.2018 г., приемо-предавателен протокол между Община Русе и „ШУЛЦ-79“ ООД, както и приемо-предавателен протокол между Консорциум „Ел-Км“ и Община Русе. С уважение. Благодаря.

 **Чл.-кор. проф. Хр. Белоев:** И аз благодаря. Господин Рашев.

 **Г-н Пл. Рашев:** За да заостря вниманието на уважаемите общински съветници, на администрацията, трябва да кажа, че става дума за една липса около 500 000 лева, която е всъщност съизмерима с издръжката на общинския съвет за една година, на всички нас, заедно с администрацията на господин председателя за една година. ( коментар от зала не се чува ) Друг ще каже. Така, да не се счита това за време, моля. Моите допълнителни въпроси са, тъй като ние предоставен договора за наем, а не договор за отговорно пазене, защо няма определен общински служител, който да отговаря за съхранението на тези отпадъци? Преди 4 години също имаше видеонаблюдение и охрана, нямаше отговорен служител, освен този заместник-кмет, който се занимаваше с контрола на оперативната програма и нейното изпълнение. Изобщо забелязвам едно де жа вю, преди 4 години също г-н Наков отговаря на въпроса, който беше зададен, сега също той отговаря, също има видеонаблюдение, също има охрана, да видим какво ще се случи. Кой констатира тези несъответствия, с какъв акт? Между това, което на практика се коментира в отговора и какво е точно това, никой не разбра, каква е тая разлика между това, което е вложено след ..., в склада за отпадъци на фирма „Ел“ и което всъщност се предоставя сега след 4 години. И въпрос следващ, кога и с писмо номер изходящ кой е сезиран, за да знаем какви действия са предприети? Номер изходящ и дата. Благодаря за вниманието.

 **Чл.-кор. проф. Хр. Белоев:** Благодаря. Господин Наков.

 **Г-н Дим. Наков:** Сега, аз тука усещам, че някой се чувства длъжен просто да каже нещо. Първо, на мен ми е чудно как някой определи дадени количества, които трябва да бъдат демонтирани и след демонтажа да бъдат в наличност. Как са определени точно по килограми и с такава точност, това е много интересно. И второ, ако на някой не му е ясно, когато имаме едни приемо-предавателни протоколи как се установява разлика, все пак една елементарна математика, децата го учат в първите класове. И трето, мисля че много ясно беше казано в отговора как се съхранява. Ако на г-н Рашев не му е или не му е ясно, може да дойде с мен или с някой друг служител, да отиде на място, да види как се съхранява. Какво значи видеонаблюдение, какво значи слепени листи с подпис и печат и ако има ненарушена цялост значи те тези помещения не се отварят. Ако, обаче се установи такова и има липса, както беше отговорено се сезират компетентните органи, в случая Окръжна прокуратура. Не мога да кажа номер на момента, защото все пак ... ( коментар от зала не се чува ) Ще ви бъде предоставено, ще ви бъде предоставено, така че и това ще го получите. Не ми е ясно, обаче защо се чувствате длъжен, че трябва винаги да коментирате отговора.

 **Чл.-кор. проф. Хр. Белоев:** Благодаря. Неделчев.

 **Г-н Ал. Неделчев:** Благодаря. За да стане ясно за колегите и за русенските граждани, ако щете, вместо 74 тона мед - 26 тона и половина. Вместо 1292 килограма бронз – нула. Вместо 20 тона и 300 желязо – 7 тона и 600. Липсите са за над 500 000 лева. Ще ви припомня какво гласи чл. 219 от Наказателния кодекс – „Длъжностно лице, което не е провело достатъчно грижи за стопанисването и запазването на повереното му имущество и от това последва значителна повреда се наказва с лишаване от свобода до 6 години и глоба до 5 000 лева“. Затова попитахме още при демонтирането и заскладяването а първи път установиха ли се първоначално заскладените количества. Кое беше материално отговорното лице, служителя от община Русе, който отговаряше за това да се съхрани имуществото при демонтирането на тази публична общинска собственост, каквато е контактната мрежа и нейните елементи? Няма отговор в питането. Няма как да сме доволни. Сезирали сме компетентните органи, няма писмо, номер, дата. За какво ги сезирахте? Вий, ако не сте наложили санкции на някой от вашите служители, които са осъществили състава на чл. 219, ако не сте определили отговорно лице с ваша заповед, ами отговорността е Ваша, господин Кмете. Вие ще трябва да отговаряте пред закона за тия щети за над 500 000 лева. Затова няма как да сме удовлетворени от питането, ние като група си запазваме правото да поставим въпроса отново пред компетентните органи, за да видим какъв е резултата, кой носи отговорност.

 **Чл.-кор. проф. Хр. Белоев:** Да, благодаря. Господин кмета.

 **Г-н Пл. Стоилов:** Господин Неделчев, много Ви се иска, ама това, което Ви се иска няма как да се случи, защото Община Русе винаги е спазвала закона. Констатираната липса е при получаване на количествата от фирмата – изпълнител по договора, която по самия договор има задълженията да го съхранява в складовите си. Така, че няма как да се опитвате да прехвърляте вина. Много Ви се иска, заради идващите избори, просто няма да Ви се получи. Окръжна прокуратура, ясно, точно ще си извърши проверката и ще каже кой е откраднал липсите. Недейте заблуждава хората като смятате количествата, щото там Вие изобщо не поставяте износването и всичко останало. Контактната мрежа, както я смятате не е 10-11 милиметра, а при износване ..., направете си справка, в самото задание на поръчката е записано какво се случва. И колко износване за колко време има, и колко намаляват количествата. Така, че недейте си игра с тия цифри и се опитвате да набедявате, че някой от общината е направил нещо. Хайде да изчакаме прокуратурата какво ще каже, тогава ще Ви поискам публично извинение.

 **Чл.-кор. проф. Хр. Белоев:** Да, благодаря. ( коментар от зала не се чува ) Рашев. Нещо се объркахме тука в процедурите, последно. ( коментар от зала не се чува ) Да, да, Рашев.

 **Г-н Пл. Рашев:** Уважаеми общински съветници, уважаеми господин Председател, уважаеми господин Кмете, ние не сме хора, които ей така дошли тука да си губят времето. Ние сме представители на гражданите, още преди 4 години, когато гражданите ме сезираха и искаха да попитам, Вие отговаряте още преди 4 години „ ... Няма проблеми, всичко е под контрол, има видеонаблюдение, има охрана, 75 километра от жицата е сменена ...“ Всеки може да провери в едно по-слънчево време, че точно толкова 75 километра са подменени. Тя не е отишла за втора употреба, а за рециклиране, тоест за скрап. Така, че още тогава, преди 4 години ние коментирахме нещо, а сега вече след толкова време се разбира, че толкова километра ги няма. А по отношение на износването, туй не е захар да се стопи, ако е на двора, това е нещо, което специалистите ще го докажат. И когато дойде време до оня момент ... ( коментар от зала не се чува ) Да, ще се заинтересуваме какво са отговорили. Но, не си мислете, че тези пари на гражданите няма да ги потърсим. ( коментар от зала не се чува )

 **Чл.-кор. проф. Хр. Белоев:** Моля, моля, за тишина.

 **Г-н Пл. Рашев:** Вие ги търсите – кога, кога ги търсите? ( коментар от зала не се чува )

 **Чл.-кор. проф. Хр. Белоев:** Да, благодаря.

 **Г-н Пл. Стоилов**: Ами, значи типично за Вашата партия и за Вашите лидери е да манипулират. ( коментар от зала не се чува ) Ама, вижте какво се случва ...

 **Чл.-кор. проф. Хр. Белоев:** Без реплики, моля.

 **Г-н Пл. Стоилов:** Крадецът вика, дръжте крадеца. ( коментар от зала не се чува ) Така, господин Рашев, преди 4 години, когато го зададохте въпроса тия имущества, тия количества бяха на съхранение в тоя, който трябва да ги съхранява по договора за изпълнение. Да си бяхте направили труда първо да се поровите, ама няма да Ви се получи жълтата новина. След като се стартира процедурата, след като е ясно, че тая мрежа е излишна, след като се стартира процедурата за нейното предаване и се извършват съответните приемания от склада се установяват тия липси. Ние правим това, което по закон сме длъжни, сезираме прокуратурата да извърши съответната проверка и да каже къде са липсите. Така, че когато има нещо, което е в процес на проверка недейте бърза да правите изводи и заключения. Аз съм стоял винаги с открито лице пред хората и пред закона, защото винаги съм го спазвал. Но няма да позволя някой да се опитва да прави някакви обиди, квалификации и всичко останало към моите служители. Има отговорен заместник-кмет, който отговаря за проекта, има отговорен екип, който отговаря за проекта, всеки документ, който се подписва има 8 човека, които се подписват под него, всеки носи отговорност. Така, че не се опитвайте да обяснявате, че е имало безотговорност. Безотговорност имаше преди 8 години. ( коментар от зала не се чува )

 **Чл.-кор. проф. Хр. Белоев:** Моля, моля, моля за тишина. Моля за тишина. ( коментар от зала не се чува ) Моля за тишина. ( коментар от зала не се чува ) Значи ... Моля за тишина.

 **Г-н Ал. Неделчев**: Уважаеми господин Кмете, виждам че сте притеснен, разбираемо е ... А, жълта новина няма. Има червена новина и тази червена новина е, че след като е имало отговорни лица и Вие ги знаете не сте наказали никого, отговорността е Ваша. Значи, не знам дали синята лампа ще Ви я светнат, но новината е червена.

 **Чл.-кор. проф. Хр. Белоев:** Моля за тишина. Моля, моля за тишина. Да успокоим малко страстите. Питане от госпожа Нина Крушева. Дадох малко свобода и преди, на Дауд Ибрям искам да му благодаря, стриктно почвам да спазвам времето.

 **Г-жа Н. Крушева**: Уважаеми господин Стоилов, свидетели сме на увеличение на престъпността в страната ни в различни форми. Една от най-значимите, пораждащи несигурност в обществото е битовата. Сред основните фактори, създаващи условия за възникване и увеличаване на битова престъпност са неграмотността и ранното отпадане на подрастващите от образователните структури. В тази връзка са моите въпроси към Вас: първо, колко деца, навършили години за започване на училище към 15 септември 2018 година, не са записани в първи клас в Община Русе? Второ, колко са отпадналите от училище преди навършване на 16 години през учебната 2017-2018 г. ? Трето, съгласно член 347, алинея 5 от ЗПУО, извинете ме за предучилищно и училищно образование колко са наложените наказателни постановления в Община Русе? Какъв е размерът на събраните глоби, касаещи наложените санкции по предишния въпрос? Каква е тенденцията в Община Русе за срок от пет години назад относно тези два проблема – не започване на училище и отпадане, преди навършване на 16-годишна възраст? И какви мерки е предприела Община Русе за справяне с този проблем?

 **Чл.-кор. проф. Хр. Белоев:** Да. Господин Щерев.

 **Г-н С. Щерев:** Уважаема госпожо Крушева, на основание чл. 105, ал. 1 от Правилника за организацията, дейността на Общински съвет – Русе, неговите комисии и взаимодействието му с общинска администрация и във връзка с чл. 33, ал. 1, т. 4 от Закона за местното самоуправление и местната администрация, представям писмен отговор на зададените въпроси в питането Ви с рег. №06-01-7/22.01.2019 г. Информирам Ви, че в изпълнение на мерките по Постановление №100/08.06.2018 г. на Министерски съвет за създаване и функциониране на Механизъм за съвместна работа на институциите по обхващане и включване в образователната система на деца и ученици в задължителна предучилищна и училищна възраст, накратко наричана Механизъм, водеща институция по изпълнение на заложените в него дейности е Регионално управление на образованието на областно ниво, съвместно с областния управител. Конкретно по поставените от Вас въпроси: по 1 въпрос - „Колко деца, навършили години за започване на училище към 15 септември 2018 година, не са записани в първи клас в община Русе?“ Отговор - през 2018 г. в първи клас постъпват деца родени в 2011 г. По данни в Информационната система за развитие на механизма, създадена съгласно изискванията, както казахме на Механизма, незаписаните в първи клас към 15.09.2018 г. са били 11 деца на територията на Община Русе. За тях екипите създадени по Механизма са предприели различни екипни и индивидуални мерки. Въпрос 2 - „Колко са отпадналите от училище преди навършване на 16 години през учебната 2017-2018 година в Община Русе?“ Отговор - през учебната 2017-2018 г. общо 27 ученици, ненавършили 16-годишна възраст са отпаднали от образователната система на Община Русе. За 12 от тях екипите създадени по Механизма са предприели различни екипни и индивидуални мерки. Останалите деца са със статут „В чужбина“, „Преместен“ и др. Въпрос 3: „Съгласно чл. 347, алинея 5 от ЗПУО колко са наложените наказателни постановления в Община Русе?“ Отговор - съгласно чл. 347, ал. 5 от Закона за предучилищното и училищно образование (ЗПУО), длъжностните лица, които да съставят актове за установяване на административни нарушения, във връзка с чл. 347, ал. 1до 4 алинеи от ЗПУО, се определят от кмета на общината. В следващата ал. 6, която явно Вие искате да цитирате, е посочено, че наказателните постановления се издават от кмета на общината или от овластено от него длъжностно лице. Със Заповед №РД-01-424/22.02.2018 г. са определени длъжностните лица по реда на чл. 347, ал. 5 от ЗПУО, за съставяне на актове, както и е овластено длъжностно лице по реда на чл. 347, ал. 6 от ЗПУО, за издаване на наказателни постановления. Във връзка с изложеното Ви информирам, че са издадени 12 (дванадесет) наказателни постановления за налагане на административни наказания – глоба, на лица, които в качеството си на родител или настойник не са осигурили присъствието на децата си, подлежащи на задължително предучилищно и училищно образование, в нарушение на чл. 210, ал. 1, т. 1 от ЗПУО, съставляващо административно нарушение по чл. 347, ал. 2 от ЗПУО. Въпрос 4 или четвъртия Ви въпрос - „Какъв е размерът на събраните глоби, касаещи наложени санкции по предишния въпрос?“ Отговор – до момента не са постъпили плащания по наложените с нарушителите наказателни постановления. Предстои предприемането на действия за принудителното им събиране. Въпрос 5: „Каква е тенденцията в Община Русе за срок от 5 години назад относно тези два проблема – не започване на училище и отпадане преди навършване на 16-годишна възраст?“ Отговор - до приемането на новия Закон за предучилищното и училищното образование, /в сила от 01.08.2016 год./, не е събирана и обобщавана информация за не започналите училище деца, въобще такъв термин не се използва – не започнали училище деца. По отношение на отпадналите ученици за период от 5 години назад се наблюдава тенденция за намаляване на техния брой от 38 за учебната 2014-2015 г. до 27 за 2017-2018 г., като се надяваме, че в резултат на действието на Механизма и на екипите, които работят изключително много вероятно отпадналите деца от образованието ще намалее рязко. Въпрос 6: „Какви мерки е предприела Община Русе за справяне с проблема?“ Отговор - в изпълнение на дейностите на Механизма от кмета на Община Русе са определени районите на обхват и длъжностните лица за включването на екипите за обхват от общинска администрация. На територията на Община Русе със Заповед на Началника на РУО – Русе са формирани 9 екипа за обхват, с включени в тях 13 основни и резервни членове – общински служители. Всички лица са преминали обучения организирани от РУО – Русе. Ежемесечно се извършват посещения на адреси, съгласно предварително изготвен график от екипите, работещи по Механизма. Искам само да кажа, че различен е броя на хората, които участват в един екип, това са служители от много институции. Например мисля, че в първи екип бяха над 50 служители не само от община Русе, от Дирекция „Социално подпомагане“, от полицията и т.н. Най-често срещаните причини за отпадане от образователната система са миграция на семействата в чужбина и в страната, социално-икономически причини; особености в социалните норми при ромската етническа общност – ранни бракове, ранно раждане на деца, нежелание на родителите децата им да се обучават след определена възраст и в друго населено място. Приоритетите в работата на екипите за обхват са изпълнение на определени мерки по отношение на децата и учениците в риск, които следва да се прилагат съвместно от работещите по Механизма институции, така че да се постигне комплексен подход от интервенция; прилагане на комплекс от мерки, спрямо необхванатите в образователната система деца и ученици. Основна цел на всички институции е те да бъдат включени в образователната система. Ако предприетите мерки по механизма не доведат до очаквани резултати, се предприемат последващи действия от компетентните органи, налагане на наказания за неспазване на задълженията на родителите по Закона за закрила на детето и Закона за предучилищното и училищно образование; спиране на социални помощи и помощи в натура по реда на Закона за семейни помощи за деца. Конкретни мерки за ппредотвратяване напускането на училище и ефективното включване на отпадналите ученици обратно в образователната система са определени и в Годишния план на дейностите за изпълнение на общинската стратегия за подкрепа за личностно развитие на децата и учениците в Община Русе, която е приета през 2018 г. с решение №835 на Общински съвет – Русе. Благодаря.

 **Чл.-кор. проф. Хр. Белоев:** Госпожа Крушева. Щерев, и на отговорите трябва да пускам минути, поне може да спестявате въпросите, щото два пъти, един път ги задават, втори път ги четете и отговаряте. Да, Крушева.

 **Г-жа Н. Крушева:** Господин Щерев, аз пък Ви благодаря, защото по този начин, както го изчетохте стана ясно точно какво ми отговорите. Аз съм доволна от тенденцията, която се наблюдава. И този спад, който виждам явно последната година усилена работа, наистина е довел до резултати. От тук нататък надявам се и органите, които са отговорни за събиране на наложените наказания също да се справят със своята задача. И надявам се догодина тази тенденция да се запази. Благодаря ви.

 **Чл.-кор. проф. Хр. Белоев:** Благодаря. В началото трябваше да ви уведомя за питанията на общински съветници, освен тези, които минаха остават още Иво Пазарджиев питане и Валери Иванов има две питания, и Мариян Димитров. Така, Иво Пазарджиев, заповядай.

 **Г-н Иво Пазарджиев:** Уважаеми господин Кмете, на територията на гр. Русе са известни няколко района, в които има концентрация на циганско население. Това са кварталите „Селеметя“, „Тракцията“, „Трите гълъба“ и отсечката от гробищния парк в кв. „Чародейка“ в посока Касева чешма. Всеизвестно е, че голяма част от циганите живеят извън всякакви норми. Много от тях паразитират на гърба на обществото, получавайки социални помощи, без да имат намерение някога да допринесат с нещо за обществото. Същите хора не насърчават децата си да ходят на училище, като по този начин сами възпрепятстват собствената си интеграция, за която години наред се харчат държавни и европейски средства. Като траен и масов начин за разрешаване на жилищните си нужди, голяма част от циганското население в България обособява свои собствени гета. Изграждат се незаконни постройки на места избрани от самите тях. Изградените здания са опасни за живеещите и преминаващите около тях. Честа практика е да не се заплаща за консумираната ел. енергия и ВиК. Така тази част от циганите бива привилегирована за сметка на съвестните данъкоплатци, на които никой не позволява описаният по-горе начин на живот. Във връзка с описаното, моля да ми бъде отговорено на следните въпроси: по време на мандата 2015-2019 г. извършвани ли са проверки за незаконно изградени постройки в кварталите „Селеметя“, „Тракцията“, „Трите гълъба“ и отсечката от гробищния парк в кв. „Чародейка“ в посока Касева чешма? Втори въпрос, констатирани ли са незаконно изградени постройки в посочените квартали? И трети въпрос, има ли наложени административни наказания и започнати ли са процедури по премахване на незаконни сгради на територията на посочените квартали по време на втория Ви мандат като Кмет на Община Русе? Благодаря.

 **Чл.-кор. проф. Хр. Белоев:** Благодаря. Заповядайте, господин Наков.

 **Г-н Дим. Наков:** Да, благодаря Ви, господин Председателю. Уважаеми господин Пазарджиев, в отговор на Ваше питане, постъпило в Община Русе, в което са поставени въпроси, свързани с проверки на незаконно изградени постройки в кварталите „Селеметя“, „Тракцията“, „Трите гълъба“ и отсечката от гробищния парк в кв. „Чародейка“ в посока Касева чешма, Ви уведомявам следното: по силата на приетото с ДВ бр. 82/2012 г. изменение на Закона за устройство на територията (ЗУТ), в дирекция „Устройство на територията и контрол по строителството“ при Община Русе, е създаден отдел „Контрол по строителството“, който към момента се състои от 6 служители, чиито задължения са установени от правната норма на чл. 223, ал. 2 от ЗУТ. Служителите на отдела извършват проверки, във връзка с подадени сигнали и жалби, свързани със строителство във всички населени места, попадащи в териториалния обхват на община Русе. Средно годишно в отдела постъпват между 800 и 900 сигнала и жалби, с твърдения за извършено незаконно строителство, включително и за посочените от Вас райони на гр. Русе. По всеки сигнал се извършва оглед на място и проверка по документи, като при установяване на нарушения по ЗУТ и свързаната с него нормативна база, се предприемат необходимите действия, съгласно закона. В посочените от Вас квартали в периода 2015 г. – 2019 г. са извършвани проверки във всичките тези райони, които Вие визирате, като преобладават сигналите за кв. „Селеметя“ и кв. „Чародейка“. Всички строежи в този район, за който при проверките не са представени строителни книжа, т.е. са незаконно изградени и подлежат на събаряне, съобразно ЗУТ, са премахнати доброволно от техните собственици. Обръщам внимание, че съгласно разпоредбите на ЗУТ, не всеки незаконен строеж подлежи на премахване. Задължение на служителите за контрол в строителството е преди издаване на индивидуален административен акт, да изследват всички относими факти и обстоятелства, включително служебно да изследват приложимостта на §127, ал. 1 от Преходните и заключителни разпоредби на закона за изменение и допълнение на ЗУТ, съгласно който, цитирам - „Строежи, изградени до 31 март 2001 г., за които няма строителни книжа, но са били допустими по разпоредбите, които са действали по времето, когато са извършени, или по действащите разпоредби съгласно този закон, са търпими строежи и не подлежат на премахване или забрана за ползване. Те могат да бъдат предмет на прехвърлителна сделка след представяне на удостоверение от органите, които са овластени да одобряват съответните инвестиционни проекти, че строежите са търпими.“. Предвид изложеното по-горе и натовареността на служителите по контрол в строителството, се извършват проверки основно при наличие на конкретен сигнал, подаден чрез деловодството, по електронната поща на общината или по друг начин. Администрацията на Община Русе се стреми да упражнява правомощията си по разумен начин, добросъвестно и справедливо, прилагайки принципа за равнопоставеност, като не дели гражданите по пол, раса, етническа принадлежност и други подобни, спазвайки законите на Република България. Прилагат се и основните принципи на административния процес, установени от Административнопроцесуалния кодекс, вкл. и този на „съразмерност“, съгласно правилото на чл. 6 от кодекса. За спазването му съдът следи служебно и стриктно го прилага, произнасяйки се по законосъобразността на издаваните от Кмета на Община Русе административни актове. Съдът следи служебно и за спазването на приложимите, по отношение на постановеното премахване на незаконни строежи, регламентирани на Европейския съюз. Във връзка с отправени въпроси, уведомявам г-н Пазарджиев, че ако има конкретен имот или имоти, обект или обекти, за които иска да сезира Община Русе, може да го направи чрез конкретен сигнал или жалба, която ще бъде разгледана от общинска администрация. Благодаря.

 **Чл.-кор. проф. Хр. Белоев:** Благодаря. Пазарджиев.

 **Г-н Иво Пазарджиев:** За разлика от другите питания не ми отговаряте на въпросите. Но аз ще ги задам отново: констатирани ли са незаконно изградени постройки в посочените квартали? И това, което наистина ме интересува изключително много е има ли наложено административно наказание, започнали ли са процедури по премахване на такива сгради?

 **Чл.-кор. проф. Хр. Белоев:** Господин Наков.

 **Г-н Дим. Наков:** Да, благодаря, господин Председателю. Аз мисля, че сте го получили писмено, нали? ( коментар от зала не се чува ) Да отворим тогава да погледнем, където казваме, че са извършени проверки, за които ... Че преобладават такива сигнали в кв. „Селеметя“ и кв. „Чародейка“. Значи, как да не сме казали, че сме констатирали и дали сме извършвали проверки. След като преобладават в тези райони, значи би трябвало и в другите има, но в тези са най-много, значи ние сме констатирали. Продължавам нататък, същия абзац завършва с „ ... са премахнати доброволно от техните собственици ...“. Когато бъде премахнат доброволно вече не пристъпваме към наказателната отговорност. Това става още по време на процедурата за обследване на законността на сградите и докато трае проверката, която не може да стане в рамките на няколко дена разбира се. Те често пъти имаме случаи пред угрозата да бъдат санкционирани физическите лица доброволно премахват ...

 **Чл.-кор. проф. Хр. Белоев:** Моля за тишина.

 **Г-н Дим. Наков:** ... постройки ... Така, че, мисля че съм казал точно какво ви и интересува. Сега, вече, ако бяхте попитали колко точно ... ( коментар от зала не се чува ) Ами, Вие не питате и аз не отговарям. ( коментар от зала не се чува )

 **Чл.-кор. проф. Хр. Белоев:** Да, Иво Пазарджиев.

 **Г-н Иво Пазарджиев:** С цялото ми уважение към Наков и хубавото му чувство за хумор, не съм доволен от отговора, който получавам. По отношение ... Сега ще го цитирам кое не ми ... Приложимостта на параграф 127, ал. 1 от Преходните и заключителни разпоредби от закона за ЗУТ, строежите изградени до 31 март. Тоест имате предвид, че много от тях са изградени преди 31 март 2001, да така е най-вероятно. Но правилно посочвате по-нататък, че когато са били допустими разпоредбите, които са действали на времето, когато са извършени няма проблем да останат. Сега, това, което върви на видеостената в момента са снимки от кв. „Тракцията“. Видимо е без човек да е специалист, че някои от въпросните къщи нямат никакви отстояния от улица и няма как да са били законни към него момент, когато са построени. Апелирам към органите на Община Русе да не чакат конкретни сигнали, а да извършат и проверки, да се самосезират, да извършат проверки в тези квартали, за които е ясно, че има такава тенденция и въпросните хора строят такива незаконни сгради. И ето, използвам трибуната, в края на вашия отговор ми казвате да ви сигнализирам, използвам трибуната. Това е кв. „Тракцията“, имате снимките вече, ул. „Искър“, сигнализирам там да проверите тия сгради законни ли са. Благодаря.

 **Чл.-кор. проф. Хр. Белоев:** Да, благодаря.

 **Г-н Дим. Наков:** Само да допълня, аз затова в самия отговор, когато започнах да го чета, обърнах внимание, че на година почти около 900 сигнала, които се разглеждат само от 6 служителя. И често пъти тези служители, не често пъти, задължително ходят по двойки, за да има нали знаете един свидетел, който констатира също това нарушение. Така, че не можем да върнем, да отговорим на всички подадени конкретни сигнали на година, за да можем да се самосезираме. Не е незаконно да се самосезираме, прав сте, но ето щом ги има, подавате ги официално сега пред всички, ние започваме да ги разглеждаме.

 **Чл.-кор. проф. Хр. Белоев:** Благодаря. Питане от Валери Иванов. Те са две, почваме, мораториум върху продажба на общински жилища.

 **Г-н В. Иванов:** Благодаря, господин Председател. Моето питане към господин кмета е следното – уважаеми господин Стоилов, от вече далечната 2004 година община Русе е обявила мораториум върху продажбата на общинските жилища. Към настоящият момент Русе е един от малкото градове, да не казвам единствен, имайки предвид най-големите градове, където не се продават общински жилища. От тази гледна точка гражданите на Русе, наематели на общински жилища са в неравностойно положение с наематели на общински жилища в тези градове. Имам предвид: София, Пловдив, Варна, Бургас, Стара Загора, градове, с които ..., общини, с които се съревноваваме. В моментът общината разполага с жилищен фонд – апартаменти, къщи, прилежащи земи, общо около 1600 имота. Повечето от тези имоти са стари, в недобро състояние, предоставени използване от граждани на общината, които са без имотни по една или друга причина и са крайно нуждаещи се. Някои от тях живеят в тези жилища 10-15 и повече години. В тази връзка задавам въпроса си и правя същевременно предложение, по което да помислим всички ние, без да правим, каквито и да било партийни окраски, разсъждения, заключения. Какво пречи, това е същността на въпроса, какво пречи и налага на община Русе да продава регламентиран общинския жилищен фонд, като средствата от тези продажби се реинвестират единствено и само в ново жилищно строителство, собственост на община Русе за крайно нуждаещи се. ... вярвам, че всички колеги общински съветници, можем и ще направим така, че да не пречим на тоя процес. Наложителни са мерки в тази посока, защото първо по този начин ще обновим жилищния фонд. Със строителството на нови жилища ще подобрим трудовата заетост в общината. Ще подобрим социалното положение на хора, заслужили това с работата си, с поддръжката на наетите от тях общински жилища, с редовното си плащане на местни данъци и такси, наеми, поддръжка в жилището като свое, с грижата на истински стопанин. И пак се връщам, тук става дума за регламент, не за разпродажби и продаване на когото хванем. По този начин ще дадем възможност на общината да се справя по-добре и с бедността, която дълго говореха, че бедността не била порок. Благодаря.

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Уважаеми господин Иванов, предвид факта, че изрично заявихте пред общинска администрация, че не желаете отговора да Ви се чете на сесия си направихме труда в отговора, който получихте, Ви беше връчен, в първата си част доста подробна статистическа информация да Ви предоставим. Тя е в табличен вариант, няма как да бъде изчетена, ако някой има интерес, ще му я предоставим. Понеже държите все пак да има отговор на сесия, аз ще ви прочета изводите. Видно от представените цифри към настоящия момент и с наличния жилищен фонд Община Русе не успява да задоволи жилищните нуждите на всички граждани, които отговарят на условията за настаняване в общински жилищни имоти. Намаляването на фонда чрез продажбата му няма да реши този проблем, а ще го задълбочи. Продажбата на стар и в недобро състояние жилищен фонд няма как да доведе до получаването на достатъчно средства, които да се вложат в ново жилищно строителство, за да се обнови жилищния фонд. Общинските жилищни имоти се предоставят за ползване на нуждаещи се граждани, които следва да отговарят на определени критерии, регламентирани Наредба № 6. Част от условията са липсите на имоти и доходи в размер, който предполага, че тези граждани не могат да задоволят жилищните си нужди чрез закупуване на собствено жилище или чрез заплащане на наем на свободния пазар. Предвид това наематели биха могли да закупят общинското жилище, в което са настанени, само при наличие на една от двете хипотези – или имущественото им състояние се е подобрило и те вече не отговарят на условията за настаняване или Общински съвет – Русе да вземе решение Община Русе да им продаде общинския имот на цена, много под пазарната. Последното от своя страна би създало привилегия за една малка част от гражданите на Русе и би било в противоречие с нормативните изисквания общинските жилищни имоти да се управляват в интерес на цялото население на общината, съобразно разпоредбите на закона и с грижата на добър стопанин. Продажбата на жилищни имоти, собственост на Община Русе, е нормативно регламентирана в Наредба № 6, приета от Общински съвет - Русе. В случай, че имате обосновани и законосъобразни предложения за изменение, имате възможност да ги депозирате за разглеждане. Извън отговорът, който чета като изводи само един факт ще дам от таблицата, за 2018 г. списъка на домакинства, които са включени за настаняване през текущата година е 228, настанените през годината крайно нуждаещи се граждани са 64. Смятам, че само този факт обосновава нецелесъобразността на предложението.

 **Чл.-кор. проф. Хр. Белоев:** Благодаря. Второ питане, Валери Иванов.

 **Г-н В. Иванов:** Уважаема госпожо Шилкова, това, че съм бил заявил, че няма да се чете в зала, както и да е. По отношение на отговора, тук не говорим за намаляване на жилищния фонд. Тук говорим за обновяване на жилищния фонд. А що се отнася до цифрите, които цитирахте, да във вашия отговор ги има, общо са 759 семейства, домакинства, както сте ги написали през последните 3 години, като са настанени 216, тоест по-малко от 30%. Така, че той и сега жилищния фонд не стига, то е ясно. Идеята е първо да се обновява тоя жилищен фонд, което значи неговата поддръжка. И верно, има Наредба 6, но тя е на общинския съвет. ... отговора, че могат да се направят предложения и ще ги направя за в бъдеще.

 **Чл.-кор. проф. Хр. Белоев:** Да, благодаря. Господин Иванов, преди да минете към второто питане само да уточним, тъй като не беше изяснено, а е казал само писмен отговор, тук при мен не е постъпило нищо. Трябва да бъдат оформени, както бяха останалите питания, че питането е съгласно чл. 104 от нашия правилник и моля да бъде отговорено писмено и устно. Така е написано във всички други питания, във вашите и в двете няма нищо такова, а за това има уточнение, че няма да Ви се отговаря на сесия, затова по този начин беше. Заповядайте, второто питане, което е за фирма „Бадер“ ли е това? Да, заповядайте.

 **Г-н В. Иванов:** В края на изминалата 2018 г. в средствата за масова информация се появи инвестиционното намерение на немския производител на кожени тапицерии „Бадер“. В производствената програма на инвеститора е заложено в началото да бъдат ангажирани около 200 работни места, главно шивачи, като общата заетост стигне до 700-800 души персонал. Малко по-рано пак в средствата за масова информация се появи намерението на същия инвеститор за изграждане на завод за автомобилен интериор – тапицерии, изолации, различни видове бутони, волани, табла, еър беци и тъй нататък. Известно е, че тази гама от изделия е изцяло продукт на химическата индустрия – кожа и пластмаса. Моят въпрос е кратък – защитен ли е град Русе и неговите жители от гледна точка на безопасността им в бъдещата дейност на тоя завод? Спомените от хлорното обгазяване на града ни от края на 80-те години ... се предават на поколенията. … на различни замърсявания на въздуха в нашия град. Не може да обясним на идващите как си унищожихме примерно леярните в Корабостроителницата, Локомотивни вагони и т.н. като замърсители, а от друга страна допускаме инвеститори да ни тровят по европейски.

 **Чл.-кор. проф. Хр. Белоев:** Да, благодаря. Господин Карапчански.

**Д-р Стр. Карапчански:** До господин Валери Иванов, общински съветник от ПП АБВ. Уважаеми господин Иванов, във връзка с Ваше питане до кмета на Община Русе с вх. номер 16/09.01.2019, Ви информирам следното: немската компания „Бадер“, която планира да открие завод в град Русе, е един от най-старите и авторитетни производители на автомобилен интериор в света, един от големите производители на кожени покривала за автомобилни седалки в Европа. Дейността на завода на територията на град Русе предвижда само процеса шиене на продуктите, което не води до отделяне на емисии в атмосферата. Това по никакъв начин не застрашава здравето на русенци. Предвижда се производството да стартира до края на лятото на 2019-та година, като заетият персонал през първата година ще наброява около 200 служители, с тенденция да се увеличат до 700. Клиенти на компанията са водещи автомобилни производители като BMW, Mercedes, Audi и други. Град Русе предлага добра инвестиционна среда и всяка компания, предявила интерес да установи производството си тук, е длъжна да се съобразява с екологичните изисквания на местно и национално ниво, както и с екологичните стандарти на Европейския съюз. Пламен Стоилов – кмет на Община Русе.

 **Чл.-кор. проф. Хр. Белоев:** Да, Валери Иванов.

 **Г-н В. Иванов:** Ако наистина става въпрос само за шиене на кожени седалки, о‘кей, абсолютно съм доволен. Но Вие в самият отговор казвате най-старите авторитетни производители на автомобилен интериор в света. Автомобилният интериор кожените седалки ли са само? Та, това е същността на въпроса ми. Наясно ли сме какво точно ще се прави в тоя завод? Защото не искам след години да викам к‘ва стана. Благодаря.

 **Чл.-кор. проф. Хр. Белоев:** Благодаря. Заявено е изказване от име на група.

 **Г-н Пл. Стоилов:** Само нещо към господин Валери Иванов, на среща, която и аз проведох с представители на фирмата и уточнявахме абсолютно всичко по реализацията на инвестицията, която е доста сериозна, става дума за компания, която владее 1/5 от световното производство на тапицерии. Те лично гарантираха минимум процента вредни емисии, единствено разкрояване и шев, нищо друго. Тапицерии да, но единственото, което ще правят е разкрояване и шев. Избират Русе по ред причини, което за нас е важно, като едната от причините е подкрепата, която имат от администрацията.

 **Чл.-кор. проф. Хр. Белоев:** Да, благодаря. Иво Пазарджиев от името на група изказване.

 **Г-н Иво Пазарджиев:** Уважаеми колеги, уважаеми господин Кмете, възползвам се от правото ми за изказване от името на група във връзка с първото питане на господин Валери Иванов. Нашата група е категорично против да бъде ..., против това мораториума за продажба на общински жилища да отпадне. Считаме, че след като един гражданин ..., именно това, което каза г-жа Шилкова, че след като един гражданин, който е настанен там като нуждаещ се е започнал да има възможност да си закупи жилище той отговаря на тези изисквания. Нека той да излезе на свободния пазар да си купи. Против сме това община Русе да се превръща в агенция за недвижими имоти, която да купува едни жилища, после да ги продава на загуба и да закупува нови. Защото накрая ще стане така, че от 10 продадени жилища, ще купим две. Ние считаме, че ..., поне аз, моето мнение е, че след налагане на този мораториум, по времето на кметовете и Божидар Йотов и Пламен Стоилов, тази част от ..., тази социална услуга именно предоставяне на общински жилища работи изключително добре и се подобрява във времето. Имал съм срещи и с г-жа Няголова, жилищата се поддържат в добър вид, за съжаление много често хората, които ги обитават правят така, че след тях те да не приличат на нищо. Но пак го казвам, категорично сме против това да се случва, Община Русе да става агенция за недвижими имоти. Благодаря.

 **Чл.-кор. проф. Хр. Белоев:** Благодаря.

 **Г-н Пл. Стоилов:** Само, за да внеса малко яснота, благодаря на г-н Пазарджиев и на неговата група за тоя категорична позиция/ Аз моята съм я казвал, докато аз съм кмет общински жилище няма да се продаде. Напоследък зачестиха случаите, в които към мен, към хора от екипа вървят атаки от всякакви, и общински съветници, и какви ли не, за да променим мораториума. Значи това върви от някои наематели. За мене господин Иванов някой е отишъл при него и го е помолил да постави въпроса, той като представител на гражданите е длъжен да го направи и аз не го виня. На тези, обаче, които искат да направят това мога да им кажа, че ако ние хипотетично разрешим такава продажба, тази продажба ще бъде по пазарни цени и на търг. И за да я проведем, първо трябва да махнем наемателя от това жилище, той да го освободи и тогава да проведем тая процедура. Хайде да спрат да натискат общински съветници, когото и да е, за да се опитват по някакъв начин да го прокарат това. Това нещо върви от хора, които са наематели. Категорично позицията ми е тая на г-н Пазарджиев, че това е социална политика, тя се дава на тия, които се нуждаят. Тя не е дадена за цял живот. Тоя, който иска да си купи собствено жилище да си излезе на свободния пазар, да си тегли кредит както правят повечето хора и да си купи. А не да си мисли, че като е влязъл в общинско жилище и ние трябва да му правим ремонти, и подобрения, и всичко останало. И тука да преминем към крайната позиция, която общинските съветници и групата на ВМРО предлагаха в определени ситуации да има определен срок, през който да ги гоним, ние няма как да го направим. Ще създадем напрежение, не е и социална политика. Но трябва да е ясно, че общинските жилища са си общински, на общината, те не достигат. Ние в момента сме стартирали една процедура за увеличаване на техния брой, имаме един почти завършен блок, от който вземаме 20 близо жилища. Втори терен пускаме, от където ще вземем също 20 и тая процедура явно е успешна, затова ще вървим по нея. Предоставяме терени за жилищно строителство, ОПС-то го вземаме в жилища, с които увеличаваме фонда. Постепенно тези жилища, които са в изключително окаяно състояние, ги събаряме, терените не ги продаваме, използваме ги или за озеленяване, или нещо друго. Ако решим да продадем, ще предложим на общинския съвет, това да е за изграждане на жилищна сграда, за ОПС, от която ние ще вземем жилища. Но, колеги, спрете с тази тема, просто администрацията е категорично против и ние няма да свалим този мораториум.

 **Чл.-кор. проф. Хр. Белоев:** Благодаря.

**15 Точка**

**Изказване на Мариян Димитров – вх.№20/2019 г.**

 **Чл.-кор. проф. Хр. Белоев:** Мариян Димитров, заповядайте. Заповядайте.

 **Г-н М. Димитров:** Мерси.

 **Чл.-кор. проф. Хр. Белоев:** Моля за тишина.

 **Г-н М. Димитров:** Уважаеми общински съветници, уважаеми господин Председател, правя изказване относно сключени договори от Община Русе или Фондация „Русе - град на свободния дух” за реклама, медийни и други услуги получени от печатни издания, електронни сайтове, радио и телевизионни медии през 2016 г., 2017 г. и 2018 г. За да проверим дали взаимоотношенията между Община Русе, медиите и гражданите се градят на принципите на върховенството на закона, публичност, прозрачност и ефективност искам да задам на кмета Пламен Стоилов, ако не си беше тръгнал следните въпроси: първо, чрез директно договаряне, колко и кои договорац за реклама и получаване на медийни и други услуги от печатни издания, електронни сайтове, радио и телевизионни медии са сключили през 2016 г., 2017 г., 2018 г. Община Русе или Фондация „Русе – град на свободния дух”? Второ, кои са медиите и каква е стойността на всеки един договор поотделно ? Трето, след обявени обществени поръчки, колко и кои договори за реклама и получаване на медийни и други услуги от печатни издания, електронни сайтове, радио и телевизионни медии са сключили през 2016 г., 2017 г., 2018 г. Община Русе или Фондация „Русе – град на свободния дух”? Кои са медиите и каква е стойността на всеки един договор поотделно ? Пето, има ли сключени договори за реклама и получаване на медийни и други услуги между фирма „Бранд ПР“ ООД и Община Русе или Фондация „Русе – град на свободния дух” през 2016 г., 2017 г. и 2018 г.? Шесто, има ли сключени договори за реклама и получаване на медийни и други услуги между сайта Кмета.бг. и Община Русе или Фондация „ Град на свободния дух” през 2016 г., 2017 г. и 2018 г.? Задавам тези въпроси, защото подозирам, че кметът на годината Пламен Стоилов и неговият екип пак правят с чужда пита помен. Наградата „Кмет на годината“ е част от конкурс, организиран от сайта Кмета.бг. Негов собственик е фирмата „Бранд ПР“ ООД. [Журналистическо разследване](http://frontalno.com/%D0%BC%D0%B5%D0%B4%D0%B8%D0%B8%D1%82%D0%B5-%D1%80%D1%83%D1%81%D0%B5-%D0%BA%D0%BB%D0%B5%D1%82%D0%B8-%D1%81%D0%BC%D0%BE%D0%BA%D0%B8%D0%BD%D0%BE%D0%B2%D0%B8-%D0%BB%D0%B8%D1%81%D1%82%D0%B0-%D0%BD/) показва, че в периода 2013-2015 г. Община Русе е платила 19 980 лв., без 20 лева, няма 20 000, да няма обществена поръчка, на този сайт за реклама и медийно обслужване. Нямам основание да смятам, че общинската власт в Русе не продължава да плаща с публични пари за лъскането на имиджа си и към днешна дата. ... ( коментар от зала не се чува ) … само цда отворите сайта Кмета.бг.,за да видите, че единственият рекламен банер на страницата е на фондация „Русе – град на свободния дух“. Дали наградата „Кмет на годината 2018“ не е купена от русенската община с цел да се лустроса сриващият се рейтинг на кмета Пламен Стоилов?

 **Чл.-кор. проф. Хр. Белоев:** Господин Димитров ...

 **Г-н М. Димитров:** Имам още време, изказвам се в момента.

 **Чл.-кор. проф. Хр. Белоев:** Има цифри, данни, които ги няма. Как ще Ви отговорят?

 **Г-н М. Димитров:** Не, не аз нямам повече въпроси. Обосновавам въпросите. Господин Кмете ...

**Чл.-кор. проф. Хр. Белоев:** Моля за тишина.

**Г-н М. Димитров:** ... платените награди са, като платената любов. Удоволствието е кратко, а презрението на обществото е вечно. Това със сигурност ще Ви отведе със скоростта на Ф 16 към изборни загуби, както казва един ваш партиен шеф от ГЕРБ.

 **Чл.-кор. проф. Хр. Белоев:** Карапчански. Господин Димитров, господин Димитров, преди няколко сесии направих забележка, поставяте въпроси, дори и цифри имаше сега, суми, които ги няма в питането. Как ще Ви отговорят? ( коментар от зала не се чува ) Предупреждаваме ви. Господин Карапчански. Моля за тишина.

 **Д-р Стр. Карапчански:** Явно в поведението на г-н Димитров е тенденция да нарушава правилника, както и без да е избран от русенските избиратели да ползва трибуната за политическа агитация. След няколко месеца, ще имате възможност да получите оценка и евентуално доверие, така че легитимно да ползвате микрофона. Така че по вашите въпроси, във връзка с Ваше питане, отправено към кмета на Община Русе и Общински съвет с вх. номер 20/15.01.2019 г., Ви информирам следното: публичността и прозрачността са сред основните приоритети в ежедневната работа на общинската администрация. В тази връзка, взаимоотношенията между институцията и регионалните, и национални медии се развиват на базата на партньорство и професионализъм с цел максимално осведомяване на гражданите и дейността на общината.

 **Чл.-кор. проф. Хр. Белоев:** Моля за тишина.

 **Д-р Стр. Карапчански:** По поставените от Вас въпроси, следва да Ви информирам: по въпрос 1, цитираната от Вас процедура „директно договаряне“ не съществува в българското законодателство. Договори с предмет „реклама и получаване на медийни и други услуги“ общината не е сключвала за цитирания от Вас период. По въпрос 2, както става ясно от отговора на предходния въпрос, през последните три години общината не е сключвала договори с такъв предмет на дейност. Същото важи и за Общинската фондация „Русе – град на свободния дух“. По въпрос 3, документацията по проведените процедури и сключените договори е поместена на интернет сайта на Община Русе, каквито са разпоредбите на Закона за обществените поръчки. В тази връзка Ви информирам, че Община Русе и Общинска фондация „Русе – град на свободния дух“ не са провеждали обществени поръчки през последните три години за реклама и получаване на медийни и други услуги от печатни издания, електронни сайтове, радио и телевизионни медии. По въпрос четири, моля, вижте отговорите по въпросите 1 и 2. По въпрос пет, за посочения от Вас тригодишен период, Община Русе и Фондация „Русе – град на свободния дух“ не са сключвали договори с „Бранд ПР“ ООД, за каквито и да е услуги и не е осъществявана комуникация между двете юридически лица. По въпрос шест, следвайки българското законодателство, Община Русе и Общинска фондация „Русе – град на свободния дух“ не сключват договори със сайтове, а единствено с юридически лица. Извън контекстът на зададените от Вас въпроси и предвид многобройните и регулярни Ваши участия в заседания на общинския съвет би следвало да знаете, че заседанията, както и тези на комисиите към него, са публични. В тази връзка Община Русе осигурява излъчването на заседанията, за което има сключен договор с дружество „МАЙ ФАЙ“ АД. Към настоящият момент заседанията, включително и Вашите участия в тях, както и днешното се излъчват в телевизия ТВН.

 **Чл.-кор. проф. Хр. Белоев:** Да, благодаря. Поради изчерпване на дневния ред закривам заседанието.

***Забележка***: Протоколите с резултатите от поименното гласуване по точки 3, 10 и 11 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**